b'\n_START_ARTICLE_\nKissakosken kanava\n_START_PARAGRAPH_\nKissakosken kanava on Puulaveden virtaamissuunnan k\xc3\xa4\xc3\xa4nt\xc3\xa4miseksi ja sen pinnan laskemiseksi vuosina 1831\xe2\x80\x931854 kaivettu 1,1 km pitk\xc3\xa4 avokanava Hirvensalmen Kissakoskella. Kanava laskee Liekuneesta ja Puulasta Mets\xc3\xa4lampeen ja Vahvaj\xc3\xa4rveen. 1907\xe2\x80\x931920 Kanavan rannalla toimi Osakeyhti\xc3\xb6 Kissakoski Aktiebolag. Itse paperitehdasta alettiin rakentaa 1909. Vuoden 1920 tulipalon j\xc3\xa4lkeen tehdas toimi en\xc3\xa4\xc3\xa4 pelkk\xc3\xa4n\xc3\xa4 puuhiomona 1922\xe2\x80\x931939. Alueelle perustettiin Kissakosken voimalaitos 1939._NEWLINE_Kes\xc3\xa4ll\xc3\xa4 2012 Kissakosken vanha kalaporras poistettiin ja tilalle rakennettiin uusi, luonnonmukainen kalatie M\xc3\xa4ntyharjun reitin vaelluskaloja varten. Samalla voimalaitoksen tehokkuutta parannettiin ja entinen maisemaa hallinnut betoninen r\xc3\xa4nni poistettiin._NEWLINE_Nyky\xc3\xa4\xc3\xa4n Kissakoskella tarjotaan ravintolapalveluita.'